10.

Activitățile pentru tineret în Europa se confruntă în continuare cu provocări multiple: (a) Cadrul conceptual: Activitățile pentru tineret trebuie să rămână receptive la schimbările din societate și din viața de zi cu zi a tinerilor, la noi cunoștințe și la contextul politic, asigurând în același timp o incluziune activă și oferind egalitate de șanse pentru toți tinerii. Prin urmare, este necesară elaborarea unei înțelegeri de bază comune și a unor principii comune. Este, de asemenea, necesară existența unor spații sigure, accesibile, deschise și autonome pentru activitățile pentru tineret, pentru a se iniția un proces de reflecție continuu asupra metodelor și a inovării în ceea ce privește practicile, pentru a se analiza tendințele și noile evoluții și pentru a adapta cadrele conceptuale, strategiile și practicile, după caz cu partenerii din alte sectoare. În plus, este esențial să se abordeze tendințele globale, cum ar fi provocările demografice, schimbările climatice și digitalizarea, și să se sprijine dezvoltarea de soluții inovatoare, activități de tineret inteligente și digitale. (b) Competența: Este important să se asigure resurse suficiente pentru dezvoltarea continuă a activităților pentru tineret. Educația și formarea de calitate și sprijinul practic pentru lucrătorii de tineret din UE reprezintă o condiție prealabilă pentru promovarea recunoașterii și validării competențelor lucrătorilor de tineret în statele membre. (c) Credibilitatea: Practicile în domeniul activităților pentru tineret trebuie să fie promovate în societate, iar calitatea activităților pentru tineret trebuie să răspundă așteptărilor și cerințelor din domeniu și celor ale societății și să fie în concordanță cu natura, imaginea de sine și practica profesională a domeniului, pentru a se asigura că rolul și importanța activităților pentru tineret, precum și rezultatele pe care le oferă acestea sunt recunoscute dincolo de domeniul în sine. În vederea îndeplinirii acestor cerințe, calitatea activităților pentru tineret trebuie, de asemenea, să fie îmbunătățită, monitorizată și evaluată. Ar trebui efectuate cercetări în domeniul activităților pentru tineret, dar fără a crea sarcini birocratice inutile. (d) Conexiunile: Pentru ca comunitatea de practici a activităților pentru tineret să dezvolte în continuare activități pentru tineret ca un domeniu orientat către nevoile tinerilor, ar trebui să fie promovată cooperarea internă, incluzând conexiunile între furnizorii de activități pentru tineret și factorii de decizie în materie de politici pentru tineret, precum și cooperarea cu alte sectoare și domenii de politică. În plus, recunoașterea în cadrul societății, implicarea în politica de tineret, cadrele juridice adecvate, resursele financiare, cadrele instituționale și structurile adecvate și durabile, toate acestea reprezintă factori importanți. (e) Crize și oportunități: Activitățile pentru tineret se confruntă în mod constant cu provocări fundamentale și trebuie să se adapteze pentru a satisface nevoile în schimbare. Existența însăși și sustenabilitatea multor asociații de tineret, organizații de activități pentru tineret și servicii pentru tineri sunt amenințate, ca urmare a crizelor, cum ar fi pandemia de COVID-19. Restricțiile privind contactul social au avut un impact major asupra modului în care se desfășoară activitățile pentru tineret și, prin urmare, asupra tinerilor, în special a celor care beneficiază de mai puține oportunități. Cu toate acestea, activitățile pentru tineret și-au demonstrat capacitatea de a reacționa rapid la o astfel de criză și de a se asigura că punctele de vedere ale tinerilor sunt luate în considerare în procesul de elaborare a proiectului lor pentru viitorul de după criză al Europei.